b'\n_START_ARTICLE_\nTrojan Records\n_START_SECTION_\nZgodovina\n_START_PARAGRAPH_\nPredhodnik Trojan Records je bila podru\xc5\xbenica zalo\xc5\xbebe Island Records Chrisa Blackwella, ki jo je ta ustanovil leta 1967 za distribucijo Reidovih posnetkov. Prvotni Trojan je \xc5\xa1e isto leto propadel, nakar je Blackwell zdru\xc5\xbeil mo\xc4\x8di z jamaj\xc5\xa1kim poslovne\xc5\xbeem Leejem Gopthalom in obudil blagovno znamko kot zalo\xc5\xbebo pod enakovrednim lastni\xc5\xa1tvom Island Records in Gopthalovega podjetja B&C Records. To je bilo obdobje medetni\xc4\x8dnih napetosti v Angliji, ki jih je spodbudilo mno\xc5\xbei\xc4\x8dno priseljevanje iz drugih delov Skupnosti narodov (ostanka Britanskega imperija). Jamaj\xc5\xa1ke glasbe na BBC-ju, ki je imel takrat prakti\xc4\x8dno monopol nad radijem v dr\xc5\xbeavi, niso radi vrteli, zato je bil za promocijo odgovoren predvsem Gopthal kot lastnik verige glasbenih trgovin Musicland. K za\xc4\x8detnemu uspehu so pripomogli jamaj\xc5\xa1ki priseljenci v Zdru\xc5\xbeenem kraljestvu, pa tudi zgodnji skinheadi \xe2\x80\x93 mladi belci iz delavskega razreda, ki so posvojili ta glasbeni slog in njegov uporni\xc5\xa1ki duh._NEWLINE_Med pomembnej\xc5\xa1imi zgodnjimi ustvarjalci pod okriljem zalo\xc5\xbebe je bil producent Dandy Livingstone, ki je ustvaril prvo uspe\xc5\xa1nico, ki se je uvrstila na britansko glasbeno lestvico \xe2\x80\x93 reggae priredbo skladbe Neila Diamonda \xc2\xbbRed Red Wine\xc2\xab\xc2\xa0v izvedbi pevca Tonyja Tribea. Med ve\xc4\x8djimi zgodnjimi uspehi je \xc5\xa1e \xc2\xbbYoung, Gifted and Black\xc2\xab, ki jo je po izvirniku Nine Simone leta 1970 priredil duo Bob Andy in Marcia Griffiths in je dosegla peto mesto britanske lestvice, prva \xc5\xa1tevilka 1 na lestvici pa je bila instrumentalna skladba \xc2\xbbDouble Barrel\xc2\xab\xc2\xa0Davea in Ansella Collinsa. Zalo\xc5\xbeba se je osredoto\xc4\x8dala zlasti na izdajo sedemin\xc4\x8dnih singlov uspe\xc5\xa1nih jamaj\xc5\xa1kih producentov, \xc5\xbee zgodaj pa je postala znana tudi po nekaj serijah kompilacijskih albumov, na katerih je predstavljala izbore del raznih izvajalcev. Zaradi koli\xc4\x8dine materiala so bile ustanovljene \xc5\xa1tevilne podru\xc5\xbenice za posamezne producente. S skladbami glasbenikov in skupin, kot so Jimmy Cliff, The Upsetters, Lee \xc2\xbbScratch\xc2\xab Perry idr., je zalo\xc5\xbeba v obdobju do leta 1975 dosegala najve\xc4\x8dje uspehe in prakti\xc4\x8dno ves \xc4\x8das imela vsaj kak\xc5\xa1no izdajo na uradni britanski lestvici 40 najbolje prodajanih singlov. Klicali so jo tudi Motown reggaeja. Trojan Records je \xc5\xa1e zdaj \xc5\xa1ir\xc5\xa1e znana kot zalo\xc5\xbeba, odgovorna za prvo mednarodno izdajo Boba Marleyja in skupine The Wailers, albuma Soul Rebels (1970), ki pa je pri britanskem ob\xc4\x8dinstvu sprva do\xc5\xbeivel medel sprejem._NEWLINE_Leta 1972 se je Chris Blackwell umaknil iz Trojan Records, da bi se posvetil promociji Boba Marleyja pod okriljem Island Records in z njim proti koncu 1970. let dosegel izjemen uspeh. Trojan Records je medtem za\xc5\xa1el v finan\xc4\x8dne te\xc5\xbeave zaradi drage produkcije; mnogo posnetkov z Jamajke so namre\xc4\x8d remasterizirali in nanje dosneli strunske sekcije, da bi jih napravili privla\xc4\x8dnej\xc5\xa1e britanskemu ob\xc4\x8dinstvu. Gopthal je leta 1975 prodal Trojan zalo\xc5\xbebi Saga Records, nakar je lastni\xc5\xa1tvo prehajalo med razli\xc4\x8dnimi korporacijami. Trenutno blagovna znamka in katalog intelektualne lastnine pripadata dru\xc5\xbebi Sanctuary Records, ki jo je leta 2013 prevzela medijska korporacija BMG._NEWLINE_Ob 50. obletnici ustanovitve leta 2018 je zalo\xc5\xbeba izdala kompilacijski set petih albumov z izborom glasbe iz njenega kataloga, knji\xc5\xbeico o zgodovini in dokumentarni film Rudeboy: The Story of Trojan Records.'